ચાર ટેસ્ટમાંથી એકમાત્ર બેંગલોરની મેચ જ ડ્રો રહી કેમ કે તેમાં પહેલા દિવસની રમતને બાદ કરતાં એક ઓવરની રમત પણ શક્ય બની ન હતી. બાકી રહેલી ત્રણેય ટેસ્ટમાં ભારતનો દેખાવ સુપર રહ્યો હતો. એટલે સુધી કે ભારતે તેના ઘરઆંગણે સ્પિનર્સની વિકેટ બનાવીને મહેમાનોને શરમજનક સ્થિતિમાં મૂકી દીધા સુધીનો આક્ષેપ થયો હતો. જોકે ટેસ્ટ શ્રેણીના થોડા દિવસ બાદ વન-ડેમાં સાઉથ આફ્રિકાએ બાકી રહેલી બધી કસર પૂરી કરી દીધી અને વન-ડે શ્રેણી જીતી લીધી. તેનાથી ધોનીની ટીમ નબળી પુરવાર થઈ અને કોહલી માટે બેવડો લાભ થયો, એક તો તે ધોની કરતાં ચડિયાતો પુરવાર થયો અને બીજું એ સાબીત થઈ ગયું કે સાઉથ આફ્રિકાનો ટેસ્ટ શ્રેણી પરાજય માત્ર પિચને કારણે થયો ન હતો.